Document ID: 32008D0685

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Αυγούστου 2008
για την τροποποίηση του παραρτήματος της απόφασης 90/424/ΕΟΚ του Συμβουλίου σχετικά με την εαρινή ιαιμία του κυπρίνου (SVC)
[κοινοποιηθείσα υπό τον αριθμό Ε(2008) 4401]
(Κείμενο που παρουσιάζει ενδιαφέρον για τον ΕΟΧ)
(2008/685/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 24 παράγραφος 1 δεύτερο εδάφιο,
Εκτιμώντας τα ακόλουθα:
(1)
Η απόφαση 90/424/ΕΟΚ καθορίζει τις διαδικασίες που διέπουν τη χρηματοδοτική συμμετοχή της Κοινότητας σε προγράμματα εκρίζωσης, ελέγχου και επιτήρησης των ζωικών ασθενειών και των ζωονόσων όπως παρατίθενται στο παράρτημα της εν λόγω απόφασης.
(2)
Στην απόφαση 90/424/ΕΟΚ, όπως τροποποιήθηκε με την απόφαση 2006/782/ΕΚ του Συμβουλίου (2), η εαρινή ιαιμία του κυπρίνου (SVC) περιλαμβάνεται στον κατάλογο των ζωικών ασθενειών για τις οποίες ένα κράτος μέλος μπορεί να είναι επιλέξιμο για χρηματοδοτική ενίσχυση από την Κοινότητα για εθνικά προγράμματα εκρίζωσης.
(3)
Για τα υδρόβια ζώα, τα κράτη μέλη πρέπει να είναι επιλέξιμα για οικονομική συνδρομή της Κοινότητας για τα εθνικά προγράμματα εκρίζωσης μόνον όσον αφορά τις μη εξωτικές ασθένειες που παρατίθενται στο μέρος ΙΙ του παραρτήματος IV της οδηγίας 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (3). Η εν λόγω οδηγία εφαρμόζεται από την 1η Αυγούστου 2008.
(4)
Στην οδηγία 2006/88/ΕΚ, όπως τροποποιήθηκε με την οδηγία 2008/53/ΕΚ της Επιτροπής, δεν παρατίθενται πλέον η εαρινή ιαιμία του κυπρίνου (SVC) στο μέρος ΙΙ του παραρτήματος IV, διότι το κόστος των μέτρων για την εκρίζωση της εν λόγω ασθένειας θα ήταν δυσανάλογο προς τις οικονομικές απώλειες που αυτή προκαλεί.
(5)
Συνεπώς, είναι σκόπιμο να διαγραφεί η ασθένεια και από τον κατάλογο των ζωικών ασθενειών και ζωονόσων που παρατίθεται στο παράρτημα της απόφασης 90/424/ΕΟΚ.
(6)
Συνεπώς, το παράρτημα της απόφασης 90/424/ΕΟΚ πρέπει να τροποποιηθεί αναλόγως.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 90/424/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από την 1η Σεπτεμβρίου 2008.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 20 Αυγούστου 2008.

Labels: 0
15
6